**Fasaderehabilitering.** De 4 aktuelle tilbyderne som var på befaring har alle fremmet et tilbud på arbeidet. Disse tilbudene ligger nå hos ABBL for en teknisk kvalitetsmessig gjennomgang av omfang og innhold. Vi har derfor ikke så mye nytt å komme med i den saken, men dere vil alle bli både informert og involvert.

**Avfallshåndtering**. Det er flere av oss beboere som har observert at det kastes i våre avfallsboder fra andre enn oss. Dette gjelder både glass/metall og annet avfall. Vi er noe usikre på hvem disse personer er, og om det er/var et engangstilfelle eller om det er en regelmessig handling. Hvis dere observerer slikt så vennligst si ifra til styret med en gang, slik at vi kan ta affære. Vårt avfallssystem er dimensjonert ift hvor mange husstander vi er, og da kan dette regnestykket (regningen) fort bli annerledes fra kommunen hvis andre benytter seg av vårt system.

Det er også observert at en beboer har kastet hageavfall (både løst og i plastsekk) i luken for restavfall – med det resultat at det ble liggende mye jord utenfor skuret, og at det som ble lagt inne i beholderen tok opp plass for annet søppel. Slikt avfall skal selvfølgelig kastes på stedet som er etablert for dette. «Skjerpings»!!!

**Bil-lading.** Styret har sett over tid at vi har fått inn for lite penger for elbillading. Dette regnestykket skal gå i tilnærmet null.

Feilen har vært at faktoren på nettleie er satt for lavt. Faktoren som er brukt er 0,9. Styret har sjekket faktoren på nettleie fra vår leverandør Fjordkraft, og har funnet ut at faktoren de har brukt til nå er 1,38. Elaway opplyser også at Hafslund setter opp nettleien med 10% fra november. Dette er grunnen til at elbillading blir litt dyrere.

Prisen for lading er delt opp i strømpris, elbileierens andel av nettleien og strømstøtte.

Takk for en solid innsats under dugnaden til dem som hadde anledning til å bidra.

 